Document ID: /roh_data/filtered/fineweb-2-filterrobots_roh.jsonl.gz/9567

Il president da l'ETH, Lino Guzzella, vegn cità en ina communicaziun, che quai saja in cuntegnair inacceptabel. El ha accentuà che quai saja in'excepziun e betg la regla.
Il rapport administrativ cusseglia da schliar il contract da lavur e fa er propostas co impedir en l'avegnir tals incaps. Il favrer 2017 è la direcziun da scola vegnida infurmada davart cas da mobbing a l'institut per astronomia. Ina professura, che ha bajegià si l'institut ensemen cun ses um, duai avair schicanà sur diesch onns ils doctorands e las doctorandas. En diversas medias rapportan anteriurs doctorands ch'ins saja vegnì perina cun la professura sulet sch'ins saja sa suttamess ad ella.
Professura refusa las renfatschas
Sco mesira immediata èn ils doctorands pertutgads vegnids partids tiers ad in'autra persuna. Vitiers è l'institut per astronomia schlià e parts da quel èn vegnids integrads en in auter institut. Cunter sia relaschada vul la professura sa defender cun tut ils meds, quai fa a savair ses advocat. Ella refusa las renfatschas e discurra d'ina doctoranda che veglia far vendetga sco er d'in cumbat da pussanza aifer l'ETH.
RR novitads 15:00